મુલુંડ-વેસ્ટના બે મહત્વના રોડ એટલે ગણેશ ગાવડે રોડ અને ઝવેર રોડ પર પણ હાલમાં BMC દ્વારા રિનોવેશન કરવામાં આવી રહ્યું હોવાથી મુલુંડવાસીઓને થઈ રહેલી સમસ્યા વિશે અહીંના રહેવાસી યોગેશ શાહે મિડ-ડે LOCALને કહ્યું હતું કે ‘તમે જેમ-તેમ કરીને ગણેશ ગાવડે રોડ પસાર કરો કે ઝવેર રોડ પર આવીને ફરી તમે બૉટલનેકમાં ફસાઈ જાઓ છો. આ રોડ પર પીક અવર્સ વખતે ટ્રાફિક જૅમમાં વાહનમાં બેઠાં-બેઠાં એકાદ કલાક પસાર થઈ જાય તો પણ ખબર પડતી નથી. BMCએ એક જ રોડના બે કૉર્નર એકસાથે ખોદીને કામ કરવું જ ન જોઈએ અને જો એમ કરી રહી હોય તો ટ્રાફિક જૅમ ન થાય એ માટે યોગ્ય વ્યવસ્થા ટ્રાફિક-અધિકારીઓ સાથે મળીને કરવી જોઈતી હતી. ઝવેર રોડ પર દેરાસર નજીક લોકો ગાડીઓ પાર્ક કરીને જતા રહેતા હોવાથી અહીંની ટ્રાફિકની સમસ્યામાં વધારો થતો હોય છે. અમે અનેક વાર ટ્રાફિક-પોલીસને ત્યાં કોઈને ઊભા રાખવાની વિનંતી કરી ચૂક્યા છીએ જેથી ટ્રાફિક સરળતાથી પસાર થઈ શકે.’